Komisjoni otsus,

29. september 2003,

millega vastavalt Euroopa Parlamendi ja nõukogu direktiivile 2001/18/EÜ kehtestatakse geneetiliselt muundatud kõrgemate taimede muul kui turuleviimise eesmärgil tahtliku keskkonda viimise tulemuste esitamise vorm

(teatavaks tehtud numbri K(2003) 3405 all)

(EMPs kohaldatav tekst)

(2003/701/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 12. märtsi 2001. aasta direktiivi 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta, [1] eriti selle artikli 10 teist lauset,

ning arvestades järgmist:

(1) Seoses geneetiliselt muundatud organismide keskkonda viimisega muul otstarbel kui turuleviimiseks on direktiivi 2001/18/EÜ artiklis 10 sätestatud, et sellisest keskkondaviimisest teatav isik peab saatma pädevale asutusele pärast keskkondaviimise lõpetamist ja edaspidi keskkonnaohu hindamise tulemuste põhjal nõusolekus sätestatud ajavahemike järel keskkondaviimise tulemused, mis käsitlevad ohtu inimeste tervisele või keskkonnale ja milles viidatakse eelkõige toodetele, millest teataja kavatseb teatada hilisemas etapis.

(2) Seni on suurem osa direktiivi 2001/18/EÜ B osa kohaselt ühenduses keskkonda viidud geneetiliselt muundatud organismidest geneetiliselt muundatud kõrgemad taimed. Seepärast tuleb kõnealuste taimede jaoks kehtestada vorm, mida teatajad kasutavad keskkondaviimise tulemuste esitamiseks pädevale asutusele. Kõnealune vorm peaks võimaldama standarditud ja hõlpsasti mõistetaval kujul asjaomase teabe võimalikult ulatuslikku vahetust. Vorm peaks olema võimalikult üldine, et ühes aruandes võiks vajadusel käsitleda mitmes kohas ja eri aastatel toimuvaid keskkondaviimisi või mitme geneetiliselt muundatud organismi keskkondaviimist.

(3) Geenitehnoloogia ei piirdu kõrgemate taimedega ja seepärast tuleb kehtestada vormid ka muud liiki geneetiliselt muundatud organismide jaoks, näiteks geneetiliselt muundatud loomade (sealhulgas geneetiliselt muundatud putukate), (geneetiliselt muundatud organisme sisaldavate või neist koosnevate) veterinaarravimite ja ravimite ja selliste geneetiliselt muundatud taimede jaoks, millest võib valmistada farmaatsiatooteid. Edasise arengu tõttu võib osutuda vajalikuks ka juba kehtestatud vormide muutmine.

(4) Käesoleva otsusega ettenähtud meetmed on kooskõlas direktiivi 2001/18/EÜ artikli 30 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Geneetiliselt muundatud kõrgemate taimede tahtliku keskkonda viimise tulemuste esitamiseks pädevale asutusele vastavalt direktiivi 2001/18/EÜ artiklile 10 kasutab teataja käesoleva otsuse lisas sätestatud vormi, edaspidi aruandevorm.

Artikkel 2

Aruandevormis käsitletakse maksimaalselt üht pädeva asutuse väljastatud nõusolekut ning aruandevorm tähistatakse ühe ainsa teatisenumbriga.

Artikkel 3

1. Teataja esitab iga teatisenumbri kohta lõpparuande ning vajaduse korral esitatakse keskkonda viimise järgse seire lõplikud ja vahearuanded. Mõlemat liiki aruanded koostatakse kooskõlas aruandevormiga.

2. Lõplik aruanne esitatakse pärast geneetiliselt muundatud kõrgemate taimede viimast saagikoristust. Kui teatamiseks ei ole vaja keskkonda viimise järgset seiret, ei ole täiendavaid aruandeid vaja.

3. Keskkonda viimise järgse seire lõplik aruanne esitatakse pärast keskkonda viimise järgse seire lõpetamist.

Pädev asutus täpsustab vajaduse korral nõusolekus keskkonda viimise järgse seire kestuse ja keskkonda viimise järgse seire vahearuannete esitamise ajakava.

4. Pädev asutus julgustab teatajaid esitama aruande elektroonilisel kujul.

Artikkel 4

Pädev asutus võib teatajalt nõuda täiendavat teavet, eelkõige päeviku või vahearuannete näol, mis tuleb esitada teadusprogrammi käigus enne keskkonda viimise lõpetamist.

Artikkel 5

Käesolev otsus on adresseeritud liikmesriikidele.

Brüssel, 29. september 2003

Komisjoni nimel

komisjoni liige

Margot Wallström

[1] EÜT L 106, 17.4.2001, lk 1.

--------------------------------------------------

LISA

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------